Robert Sarah

Robert Sarah (født 15. juni 1945 i landsbyen Ourous i Fransk Guinea) er en guineansk kardinal som var erkebiskop i sitt hjemland og innehadde ledende verv i den romerske kurie i Vatikanet.

Liv og virke

Bakgrunn, studieår
Robert Sarah var sønn av konvertitter fra animisme til katolisismen. Han er av den etniske gruppe coniaguis i det nordlige Guinea. 

I 1957 begynte han som tolvåring ved gutteseminaret Saint Augustine i Bingerville i Elfenbenskysten, og der fikk han skoleundervisning i tre år. Ettersom relasjonene mellom det nylig uavhengige Guinea og Elfenbenskysten var anstrengt i 1960, fortsatte han for en kortere tid studiene i Conakry i Guinea, på Saint Mary av Dixinn-seminaret drevet av spiritanerne, frem til da landets radikale regime eksproprierte kirkelig eiendom i august 1961. Etter selvstendige hjemestudier kunne han atter studere i gradvis mer ordnede former. Kirken hadde fremforhandlet at Sarah og noen andre seminarister ved den regjeringsdrevne skole i Kindia i mars 1962, og deretter fikk kirken rett til å åpne et presteseminar. Der tok Sarah baccalaueat i 1964. 

I september samme år ble han sendt til presteseminaret i Nancy i Frankrike (1964-1967). Der møtte han kardinal Eugène Tisserant. Atter en gang måtte han avbryte studiene på grunn av forverrede internasjonale relasjoner - denne gang mellom Guinea og Frankrike. 

Han fullførte til slutt de teologiske grunnstudier i Sébikotane i Senegal mellom oktober 1967 og juni 1969.

Prest
Robert Sarah ble presteviet av Conakrys erkebiskop Raymond-Maria Tchidimbo den 20. juli 1969, for erkebispedømmet Conakry, Guineas hovedstad. Fra 1969 til 1974 studerte han videre ved det pavelige universitet Gregoriana i Roma, der han tok lisensiat i teologi. I denne perioden hadde han et avbrudd i 1971 da han studerte ved Studium Biblicum Franciscanum i Jerusalem, der han tok lisensiat i bibelteologi.

Studieårene muliggjorde at Sarah i tillegg til morsmålet og de bibelrelevante språk lærte seg flytende fransk, engelsk og italiensk.

Da han kom tilbake til Guinea ble han først sogneprest i Boké, der han passet på å få besøkt alle landsbyer i sitt vidstrakte sogn, også de mest avsideliggendersom hadde vært uten noen prest i flere åer etter at de europeiske misjonærer var blitt utvist av diktatoren Ahmed Sékou Touré i 1967. Han var også sogneprest av  Katace, Koundara og Ourous.

I 1976 ble han professor, deretter også rektor, ved gutteseminaret i Conakry.

Erkebiskop
Den 13. august 1979 utnevnte pave Johannes Paul II ham til erkebiskop av Conakry. Han var da bare 34 år gammel og dermed den yngste biskopen i verden, og han ble kalt «Babybiskopen» av paven. 

Han ble bispeviet den 8. desember 1979 av kardinal Giovanni Benelli i katedralen Notre-Dame i Conakry, erkebiskop av Firenze, assistert som medsonekrerende erkebiskop Luc Auguste Sangaré av Bamako i Mali og av biskop Jean Pierre Marie Orchampt av Angers i Frankrike. Hans bispemotto var Sufficit tibi gratia mea. 

Erkebiskop Sarah skulle forbli i embedet i Conakry i mer enn tyve år. I løpet av den perioden var han også i perioder president for Guineas katolske bispekonferanse og for Episcopal Conference of West Africa.

Han var også apostolisk administrator av Kankan fra 23. august 1979 til 17. november 1993.

Msgr Robert Sarah var erkebiskop i en periode da landet ble diktatorisk styrt av Ahmed Sékou Touré. Erkebiskop Sarahs egen forgjenger,  erkebiskop Raymond-Maria Tchidimbo, hadde vært hardt rammet personlig: Etter åtte år og åtte måneders internering og tidvis tortur i den beryktede konsentrasjonsleiren Camp Boiro, hvorav fire år i isolat, ble han løslatt i 1979. Han dro da i landflyktighet til Canada, ogsøkte da, og ble innvilget, fratreden fra erkebispestolen. 

Sékou Touré rakk å oppføre erkebiskop Sarahs navn på en dødsliste før han selv døde i 1984. Dette var en tid da mange prester og lekfolk ble utsatt for forfølgelser. Erkebiskop Sarah arbeidet for å bevare kirken som den ene institusjon som skulle makte å bevare sin uavhengighet fra diktaturet. In sin bok God or Nothing karakteriserte erkebiskop Sarah dette marxistiske diktaturet som et utopisk prosjekt som bragte med seg elendighet og død.

Det franske Le Figaro meldte at Sarah «aldri nølte med å stå opp mot den maktfullkomne Sékou Touré, da 'revolusjonens øverste leder' men også den ansvarlige for voldelig undertrykkelse. Han erklærte offentlig: 'makten bruker mannen!'» Verket Historical Dictionary of Guinea løfter frem Sarahs standhaftighet mot Sékou Tourés diktatur, og at «Kirken klarte å spille en bemerkelsesverdig rolle under tidligere erkebiskop Robert Sarah i Guineas samfunnsliv ... Monsignor Robert Sarah er en av de mest respekterte leder blant guineanerne, som uttrykte et sterkt ønske om at han skulle være den som ledsaget landets politiske normalisering ved forskjellige anledninger mellom 2006 og 2010. Han vant meget avdenne folkelige tillit ved å tale sannhet overfor maken under de mest stormfulle dager av president Ahmed Sékou Tourés regime, mens andre åndelige leder heller satset på å holde seg inne med regimet.»

Til Vatikanet: Sarah var i perioden 2001–2010 sekretær for Kongregasjonen for folkenes evangelisering ved den romerske kurie (Vatikanet). ved sin avreise fra Guinea ble han gitt landets høyeste hedersbevisninger. Det hindret ham ikke i å fordømme Lansana Contés regjering. Han sa at det guineanske samfunn var «blitt bygget på de mektiges undertrykkelse av de betydningsløse, på forakt mot de fattige og de svake, på dårlige forvaltere av fellesgodene, på bestikkelser og korrupsjon innen administrasjonen og republikkens institusjoner.»

Kardinal
Den 20. november 2010 utnevnte pave Benedikt XVI Sarah til kardinaldiakon med San Giovanni Bosco in Via Tuscolana som titteldiakonat.

Han var så i perioden 2010–2014 ordførende for det pavelige råd Cor Unum. Han var fra 20. november 2014 til 20. februar 2021 vært prefekt for Kongregasjonen for gudstjenesten og sakramentsordningen, utnevnt av pave Frans, og det siste året før hans aldersbetingede fratreden aktiv med å utarbeide og etstede råd og instruksjoner om liturgiske og sakramentale tilpasninger under koronaviruspandemien.

Hans fratreden var åtte måneder etter hans 75-årsdag, som er vanlig aldersgrense for biskoper. Kardinaler sitter gjerne i noen år ekstra, noen helt frem til sin åttiårsdag, men dette er helt opp til paven.

Verker i utvalg
  Skjønt Benedikt XVI fremstod som medforfatter, har hans personlige assistent fremholdt at den tidligere paves rolle var mer som rådgivende.

Episkopalgenealogi 
Hans episkopalgenealogi er:

 Kardinal Scipione Rebiba (1504-1577) 
 Kardinal Giulio Antonio Santori (1532-1602) * bispeviet 1566
 Kardinal Girolamo Bernerio (1540-1611) *1586
 Erkebiskop Galeazzo Sanvitale (1566-1622) *1604
 Kardinal Ludovico Ludovisi  (1595-1632) *1621
 Kardinal Luigi Caetani (1595-1642) *1622
 Kardinal Ulderico Carpegna (1595-1679) *1630
 Kardinal Paluzzo Paluzzi Altieri degli Albertoni (1623-1698) *1666
 Pave Benedikt XIII (1649-1730) *1675
 Pave Benedikt XIV (1675-1758) *1724
 Pave Klemens XIII (1693-1769) *1743
 Kardinal Marcantonio Colonna (1724-1793) *1762
 Kardinal Hyacinthe-Sigismond Gerdil (1718-1802) *1777
 Kardinal  Giulio Maria della Somaglia (1744-1830) *1788
 Kardinal Carlo Odescalchi (1785-1841) *1823
 Kardinal Costantino Patrizi Naro (1798-1876) *1828
 Kardinal Lucido Maria Parocchi (1833-1903) *1871
 Pave Pius X (1835-1914) *1884
 Kardinal Gaetano de Lai (1853–1928) *1911
 Kardinal Raffaele Carlo Rossi (1876–1948) *1920
 Kardinal Amleto Giovanni Cicognani (1883–1973) *1933
 Kardinal Giovanni Benelli (1921–1982) *1966
 Kardinal Robert Sarah (1945–) *1979

Referanser

Eksterne lenker

Guineanske kardinaler
Guineanske katolske biskoper
Linjen Rebiba
Personer fra regionen Boké